**Retningslinjer for revisors arbejde ved afgivelse om erklæring i forbindelse med ansøgning om kompensation for faste omkostninger på Kulturministeriet og Børne- og Undervisningsministeriets områder.**

**Indledning**

Bekendtgørelse nr. 339 af 2. marts 2021 om midlertidig kompensationsordning for faste omkostninger på Kulturministeriet og Børne- og Undervisningsministeriets område og senere ændringsbekendtgørelse nr. 716 af 22. april 2021 (i det følgende kaldet ”bekendtgørelsen”) fastsætter betingelser for at ansøge om kompensation som bidrag til dækning af faste omkostninger, hvis institutionerne som følge af udbruddet af Coronavirussygdom (COVID-19) har en forventet omsætningsnedgang på minimum 30 %.

Når der ansøges om kompensation, er der krav om, at ansøgningen ledsages af en erklæring afgivet af en uafhængig godkendt revisor. Det fremgår af bekendtgørelsens § 47, stk. 4, at Slots- og Kulturstyrelsen fastsætter nærmere retningslinjer for revisors arbejde.

Institutioner, der tidligere har ansøgt om kompensation for faste omkostninger inden for perioden fra og med den 9. marts 2020 til og med den 31. oktober 2020, jf. bekendtgørelse om kompensation for faste omkostninger på Kulturministeriet og Børne- og Undervisningsministeriets område, kan i ansøgningen anvende den del af revisors erklæring, der har været afgivet ved tidligere ansøgning, som ikke ved fornyet ansøgning er ændret. (Jf. bekendtgørelsens §47, stk. 3)

**Retningslinjer for revisors arbejde**

I henhold til bekendtgørelsens § 47, stk. 1, skal ansøgninger om kompensation ledsages af en erklæring med høj grad af sikkerhed udarbejdet af en uafhængig godkendt revisor.

Revisor skal i forbindelse med afgivelsen af erklæringen overholde reglerne i revisorlovgivningen, herunder kravene til uafhængighed. Erklæringen skal afgives gennem en revisionsvirksomhed, jf. revisorlovens § 16, stk. 3.

Revisorerklæringen skal omfatte:

1) Institutionens realiserede omsætning, inkl. den kommercielle omsætning, for referenceperioden, dvs. 1. november 2019 – 30. november 2019, jf. bekendtgørelsens § 35, stk. 1, eller anden opgørelsesperiode, jf. § 35, stk. 2, nr. 1-2, og stk. 3.

2) Institutionens realiserede faste omkostninger for perioden 1. november 2019 – 29. februar 2020, jf. bekendtgørelsens § 46, nr. 5 eller anden opgørelsesperiode, jf. § 46, nr. 6, litra a, litra b, 1. pkt.

3) Institutionens seneste resultat, såfremt det er negativt, jf. bekendtgørelsens § 4, stk. 1, nr. 19. Det gælder dog ikke ved kompensation efter TF 3.1. og TF 3.12 statsstøttebestemmelserne, men udelukkende for institutioner mv., der kompenseres efter krisebestemmelsen.

**Erklæringen**

Erklæringsparadigmet, der skal anvendes, findes på slks.dk.

Når revisor planlægger og udfører revisionen af en bestanddel af eller et specifikt element, der indgår i et regnskab, skal revisor foretage relevante tilpasninger af handlingerne i revisionstandarderne (ISA), som er nødvendige efter opgavens omstændigheder.

Hvis opgørelsen over det seneste resultat udviser et underskud, skal revisor undersøge om resultatopgørelsen stemmer til institutionens bogføring.

Revisor skal revidere opgørelsen af de realiserede faste omkostninger, samt undersøge om opgørelsen af den realiserede omsætning stemmer til institutionens bogføring. Hvis der foreligger særlige omstændigheder som gør, at der ikke kan gives et retvisende sammenligningsgrundlag, skal revisor undersøge, om resultatopgørelsen er i overensstemmelse med institutionens bogføring og den af ledelsen udarbejdede dokumentation.

Erklæringen udarbejdedes udelukkende med henblik på institutionens ansøgning om kompensation for faste omkostninger og skal derfor indeholde en fremhævelse herom samt en begrænsning i distribution og anvendelse, som indarbejdet i standarderklæringen.

Det fremgår af bekendtgørelsens § 47, stk. 2, at rapporteringsforpligtelserne i henhold til erklæringsbekendtgørelse § 7, stk. 2, finder anvendelse på revisors erklæring. Hvis revisor i forbindelse med sit arbejde med erklæringen bliver opmærksom på forhold i medfør af bestemmelsen i erklæringsbekendtgørelsen, skal revisor angive dette i et særskilt afsnit i erklæringen.

**Retningslinjer i forhold til institutionens realiserede faste omkostninger**

Revisor skal revidere opgørelsen af faste omkostninger for perioden 1. november 2019 – 29. februar 2020 eller en anden opgørelsesperiode, hvis perioden ikke kan opgøres.

Ved udførelse af erklæringsopgaven skal revisor planlægge og udføre revisionen af opgørelsen af de realiserede faste omkostninger med henblik på at opnå tilstrækkeligt og egnet revisionsbevis, som skal danne grundlag for konklusionen, om opgørelsen i alle væsentlige henseender er udarbejdet i overensstemmelse med bekendtgørelsen og vejledningen.

I forbindelse med revisionen af opgørelsen af de realiserede faste omkostninger skal revisor anvende et væsentlighedsniveau på 5% af de realiserede faste omkostninger, der er medtaget i opgørelsen

Ved revision af de faste omkostninger forudsættes, at ledelsen retter alle fundne fejl.

Se desuden særskilt afsnit om ”Afvigende perioder” og ”Praksis for opgørelse af realiserede faste omkostninger og realiseret omsætning” herunder.

**Retningslinjer i forhold til institutionens omsætning i referenceperioden**

Revisor skal erklære sig om, at omsætningen, inklusive den kommercielle omsætning, for perioden 1. november 2019 til 30. november 2019, eller en anden opgørelsesperiode, hvis perioden ikke kan opgøres, stemmer til bogføringen.

Revisor skal opnå tilstrækkeligt og egnet bevis til at kunne erklære sig om, at opgørelsen af omsætningen i alle væsentlige henseender er i overensstemmelse med bogføringen.

Omsætningen, herunder den kommercielle omsætning, skal opgøres efter samme principper, som er anvendt ved institutionens senest aflagte årsrapport, se bekendtgørelsens § 4, nr. 11. Hvis institutionen ikke tidligere har udarbejdet et regnskab, fordi der er tale om en nystartet institution, opgøres omsætning og kommerciel omsætning i overensstemmelse med den for institutionen gældende regnskabslovgivning. Det gælder for både reference- og kompensationsperioden.

Revisor skal kontrollere, at opgørelsen med eventuelle periodiseringsposter og andre afstemningsposter stemmer overens med institutionens bogføring. Revisor skal forholde sig til, om den anvendte regnskabspraksis er i overensstemmelse med den regnskabspraksis, som ledelsen anvendte i forbindelse med udarbejdelsen af den seneste aflagte årsrapport, samt om afstemningsposterne, fx som følge af manglende periodisering i den løbende bogføring, er dokumenteret.

Der forudsættes, at ledelsen retter alle fundne fejl.

Se desuden særskilt afsnit om ”Afvigende perioder” og ”Praksis for opgørelse af realiserede faste omkostninger og realiseret omsætning” herunder.

**Retningslinjer i forhold til resultatopgørelsen i seneste regnskabsperiode**

Hvis institutionens seneste resultat er negativt og institutionen søger kompensation under krisebestemmelsen, skal institutionen i forbindelse med ansøgningen indsende en opgørelse over det seneste realiserede resultat for en periode på 12 måneder.

Revisor skal erklære sig om, at den af institutionens fremlagte resultatopgørelse stemmer til bogføringen. Resultatet skal opgøres efter samme principper, som er anvendt ved institutionens senest aflagte årsrapport., som er aflagt senest den 8. marts 2020, se bekendtgørelsens § 4, nr. 19. Institutioner omfattet af årsregnskabsloven skal således udarbejde resultatopgørelsen i overensstemmelse med skemakravene i årsregnskabsloven og som anvendt i institutionens seneste aflagte regnskab.

I de tilfælde, hvor institutionen, som søger kompensation, har aflagt årsregnskab, som er aflagt senest den 8. marts 2020 med balancedag d. 28. februar 2019 eller senere, anvendes årets resultat i dette årsregnskab.

Hvis institutionens seneste årsrapport er aflagt eller aflægges senere end den 8. marts 2020, indarbejdes og afstemmes resultatopgørelsen som beskrevet nedenfor.

Hvis institutionen ikke kan opgøre seneste resultat, og institutionen senest den 8. marts 2020 har aflagt halvårsregnskab med balancedag den 31. august 2019 eller senere, anvendes denne periodes resultat i halvårsregnskabet multipliceret med to.

Hvis institutionen ikke kan opgøre seneste resultat efter ovenstående, og institutionen senest den 8. marts 2020 har aflagt kvartalsregnskab med balancedag den 30. november 2019 eller senere, anvendes denne periodes resultat i kvartalsregnskabet multipliceret med fire.

Hvis institutionen ikke kan opgøre seneste resultat efter ovenstående, skal institutionen opgøre årets resultat for kalenderåret 2019. Institutionen skal opgøre årets resultat i henhold til bilag 2, skema 3 og 4 i årsregnskabsloven.

Revisor skal kontrollere, at opgørelsen af resultatopgørelse for 2019 og resultatet med eventuelle periodiseringsposter og andre afstemningsposter stemmer overens med institutionens bogføring. Revisor skal desuden forholde sig til, om den anvendte regnskabspraksis er i overensstemmelse med den regnskabs-praksis, som ledelsen anvendte i forbindelse med udarbejdelsen af den seneste aflagte årsrapport, samt om afstemningsposterne, fx som følge af manglende afskrivninger af anlægsaktiver og periodisering af omsætning og omkostninger i den løbende bogføring, er dokumenteret.

Revisor skal opnå tilstrækkeligt og egnet bevis til at kunne erklære sig om, at opgørelsen af resultatopgørelsen i alle væsentlige henseender er i overensstemmelse med bogføringen.

Har revisor viden eller mistanke om, at bogføringen ikke giver et pålideligt grundlag for opgørelserne, skal revisor anmode ledelsen om at foretage nødvendige handlinger, fx udføre afstemninger, opgørelsen og analyser og foretage passende justeringer, inden revisor afgiver sin erklæring.

**Praksis for opgørelse af realiserede faste omkostninger og realiseret omsætning**

Institutionen skal opgøre de realiserede faste omkostninger og den realiserede omsætning i overensstemmelse med bekendtgørelsen og vejledningen. Hvis opgørelserne indeholder poster, som ikke kan opgøres entydigt eller kræver særlige vurderinger, skal disse omtales særskilt.

**Afvigende perioder**

Realiserede faste omkostninger og realiseret omsætning opgøres som udgangspunkt for perioderne hhv. 1. november 2019 til 29. februar 2020 og 1. november 2019 til 30. november 2019, jf. bekendtgørelsens § 46, nr. 5 og § 35, stk. 1.

Såfremt perioderne for opgørelse af de realiserede faste omkostninger og den realiserede omsætning afviger fra de foreskrevne perioder, jf. § 46 og § 38, skal årsagen hertil indarbejdes i erklæringen.

De i erklæringen angivne perioder skal tilpasses i revisorerklæringen.